Document ID: 32007R0681

ΚΑΝΟΝΙΣΜΌΣ (ΕΚ) αριθ. 681/2007 ΤΟΥ ΣΥΜΒΟΥΛΊΟΥ
της 13ης Ιουνίου 2007
για τροποποίηση των καταλόγων των διαδικασιών αφερεγγυότητας, των διαδικασιών εκκαθάρισης και των συνδίκων στα παραρτήματα Α, Β και Γ του κανονισμού (ΕΚ) αριθ. 1346/2000 περί των διαδικασιών αφερεγγυότητας
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1346/2000 του Συμβουλίου, της 29ης Μαΐου 2000, περί των διαδικασιών αφερεγγυότητας (1), και ιδίως το άρθρο 45,
την πρόταση της Επιτροπής,
Εκτιμώντας τα ακόλουθα:
(1)
Τα παραρτήματα Α, Β και Γ του κανονισμού (ΕΚ) αριθ. 1346/2000 απαριθμούν τις ονομασίες που δίδονται στις εθνικές νομοθεσίες των κρατών μελών, στις διαδικασίες και τους συνδίκους επί των οποίων εφαρμόζεται ο εν λόγω κανονισμός. Το παράρτημα Α απαριθμεί τις διαδικασίες αφερεγγυότητας που αναφέρονται στο στοιχείο α) του άρθρου 2 του εν λόγω κανονισμού. Το παράρτημα Β απαριθμεί τις διαδικασίες εκκαθάρισης που αναφέρονται στο στοιχείο γ) του άρθρου 2 του εν λόγω κανονισμού και το παράρτημα Γ απαριθμεί τους συνδίκους που αναφέρονται στο στοιχείο β) του άρθρου 2 του εν λόγω κανονισμού.
(2)
Τα παραρτήματα Α, Β και Γ του κανονισμού (ΕΚ) αριθ. 1346/2000 τροποποιήθηκαν από την πράξη προσχώρησης του 2003, ούτως ώστε να συμπεριληφθούν οι διαδικασίες αφερεγγυότητας, οι διαδικασίες εκκαθάρισης και οι σύνδικοι των δέκα κρατών μελών που προσχώρησαν στην Ευρωπαϊκή Ένωση το 2004, από τον κανονισμό (ΕΚ) αριθ. 603/2005 (2) και από τον κανονισμό (ΕΚ) αριθ. 694/2006 (3), ώστε να τροποποιηθούν τα προαναφερόμενα παραρτήματα όσον αφορά διάφορα κράτη μέλη, και από τον κανονισμό (ΕΚ) αριθ. 1791/2006, ούτως ώστε να συμπεριληφθούν οι διαδικασίες αφερεγγυότητας, οι διαδικασίες εκκαθάρισης και οι σύνδικοι της Βουλγαρίας και της Ρουμανίας.
(3)
Στις 29 Αυγούστου 2006, η Τσεχική Δημοκρατία κοινοποίησε στην Επιτροπή, δυνάμει του άρθρου 45 του κανονισμού (ΕΚ) αριθ. 1346/2000, τροποποιήσεις των καταλόγων των παραρτημάτων Α, Β και Γ του εν λόγω κανονισμού.
(4)
Στις 26 Ιανουαρίου 2007, η Ρουμανία κοινοποίησε στην Επιτροπή, δυνάμει του άρθρου 45 του κανονισμού (ΕΚ) αριθ. 1346/2000, τροποποιήσεις των καταλόγων των παραρτημάτων Α, Β και Γ του εν λόγω κανονισμού.
(5)
Στις 27 Φεβρουαρίου 2007, η Ιταλία κοινοποίησε στην Επιτροπή, δυνάμει του άρθρου 45 του κανονισμού (ΕΚ) αριθ. 1346/2000, τροποποιήσεις των καταλόγων των παραρτημάτων Α, Β και Γ του εν λόγω κανονισμού.
(6)
Στις 23 Μαρτίου 2007, η Σουηδία κοινοποίησε στην Επιτροπή, δυνάμει του άρθρου 45 του κανονισμού (ΕΚ) αριθ. 1346/2000, τροποποίηση του καταλόγου του παραρτήματος Γ του εν λόγω κανονισμού.
(7)
Το Ηνωμένο Βασίλειο και η Ιρλανδία δεσμεύονται από τον κανονισμό (ΕΚ) αριθ. 1346/2000, και, κατά συνέπεια, δυνάμει του άρθρου 45 του εν λόγω κανονισμού, λαμβάνουν μέρος στη θέσπιση και την εφαρμογή του παρόντος κανονισμού.
(8)
Σύμφωνα με τα άρθρα 1 και 2 του πρωτοκόλλου για τη θέση της Δανίας που προσαρτάται στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας, η Δανία δεν συμμετέχει στη θέσπιση του παρόντος κανονισμού και δεν δεσμεύεται από αυτόν ούτε υπόκειται στην εφαρμογή του.
(9)
Ο κανονισμός (ΕΚ) αριθ. 1346/2000 θα πρέπει, συνεπώς, να τροποποιηθεί αναλόγως,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 1346/2000 τροποποιείται ως ακολούθως:
1)
Το παράρτημα Α αντικαθίσταται από το κείμενο που περιέχεται στο παράρτημα Ι του παρόντος κανονισμού.
2)
Το παράρτημα Β αντικαθίσταται από το κείμενο που περιέχεται στο παράρτημα ΙΙ του παρόντος κανονισμού.
3)
Το παράρτημα Γ αντικαθίσταται από το κείμενο που περιέχεται στο παράρτημα ΙΙΙ του παρόντος κανονισμού.
Άρθρο 2
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Ωστόσο, οι ονομασίες των παραρτημάτων Α, Β και Γ για την Τσεχική Δημοκρατία εφαρμόζονται από 1ης Ιανουαρίου 2008.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη σύμφωνα με τη συνθήκη για την ίδρυση της Ευρωπαϊκής Κοινότητας.
Λουξεμβούργο, 13 Ιουνίου 2007.

Labels: 12
11
4
18